CELEX: 32018R1285
Language: bg
Date: 2018-09-24 00:00:00
Title: Регламент за изпълнение (ЕС) 2018/1285 на Съвета от 24 септември 2018 година за прилагане на член 21, параграф 5 от Регламент (ЕС) 2016/44 за ограничителни мерки с оглед на положението в Либия

25.9.2018   
               
               
                  BG
               
               
                  Официален вестник на Европейския съюз
               
               
                  L 240/4
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1285 НА СЪВЕТА
         от 24 септември 2018 година
         за прилагане на член 21, параграф 5 от Регламент (ЕС) 2016/44 за ограничителни мерки с оглед на положението в Либия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (1), и по-специално член 21, параграф 5 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 18 януари 2016 г. Съветът прие Регламент (ЕС) 2016/44.
                  
               
                     (2)
                  
                  
                     На 17 септември 2018 г. комитетът към Съвета за сигурност на Организацията на обединените нации (СС на ООН), създаден съгласно Резолюция 1970 (2011) на СС на ООН, измени вписванията за пет лица, за които се прилагат ограничителни мерки.
                  
               
                     (3)
                  
                  
                     Поради това приложение II към Регламент (ЕС) 2016/44 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕС) 2016/44 се изменя съгласно приложението към настоящия регламент.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 септември 2018 година.
            
               
                  За Съвета
               
               
                  Председател
               
               J. BOGNER-STRAUSS
            
         
         
            (1)  ОВ L 12, 19.1.2016 г., стр. 1.
      
      
         
            ПРИЛОЖЕНИЕ
            
                        1)
                     
                     
                        В приложение II към Регламент (EС) 2016/44 вписване 21 се заменя със следното:
                        
                                    „21.
                                 
                                 
                                    Име: 1. ERMIAS 2: ALEM 3: няма данни 4: няма данни
                                    
                                       Звание: няма данни Назначение: Лидер на транснационална мрежа за трафик Дата на раждане: около 1980 г. Място на раждане: Еритрея Достоверен псевдоним: Ermias Ghermay, Guro Недостоверен псевдоним: a) Ermies Ghermay б) Ermias Ghirmay Гражданство: Еритрея Паспорт номер: няма данни Национален идентификационен номер: няма данни Адрес: (известен адрес: Триполи, Tarig sure № 51, вероятно се е преместил в Sabratha през 2015 г.) Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).
                                    Допълнителна информация
                                    За Ermias Alem има подробни доказателства от множество надеждни източници, включително наказателни разследвания, в които той е посочен като един от най-важните участници от Субсахарска Африка в незаконния трафик на мигранти в Либия. Ermias Alem е лидер на транснационална мрежа, отговорна за трафика и контрабандата на десетки хиляди мигранти, предимно от Африканския рог към бреговете на Либия и оттам към държавите на местоназначение в Европа и Съединените щати. Разполага с въоръжени мъже, както и със складове и лагери за задържане, в които според сведенията спрямо мигрантите са извършвани сериозни нарушения на правата на човека. Работи в тясно сътрудничество с мрежите за контрабанда в Либия, като тази на Mustafa, и се счита за тяхната „Източна верига за доставки“. Неговата мрежа се простира от Судан до бреговете на Либия и до Европа (Италия, Франция, Германия, Нидерландия, Швеция и Обединеното кралство), както и до Съединените щати. Alem контролира частни лагери за задържане в района на северозападното крайбрежие на Либия, където мигрантите са задържани и срещу тях са извършвани сериозни посегателства. От тези лагери мигрантите се транспортират в Sabratha или Zawiya. През последните години Alem е организирал огромен брой рисковани пътувания през морето, с което е изложил мигрантите (включително много непълнолетни лица) на опасност от смърт. През 2015 г. съдът в Палермо (Италия) издава заповеди за арест на Ermias Alem във връзка с контрабандата на хиляди мигранти при нечовешки условия, включително корабокрушението край Лампедуза от 13 октомври 2013 г., при което загиват 266 души.“
                                 
                              
                  
                        2)
                     
                     
                        В приложение II към Регламент (EС) 2016/44 вписване 22 се заменя със следното:
                        
                                    „22.
                                 
                                 
                                    Име: 1. FITIWI 2: ABDELRAZAK 3: няма данни 4: няма данни
                                    
                                       Звание: няма данни Назначение: Лидер на транснационална мрежа за трафик Дата на раждане: Около 30—35-годишен Място на раждане: Massaua, Еритрея Достоверен псевдоним: Abdurezak, Abdelrazaq, Abdulrazak, Abdrazzak Недостоверен псевдоним: Fitwi Esmail Abdelrazak Гражданство: Еритрея Паспорт номер: няма данни Национален идентификационен номер: няма данни Адрес: няма данни Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).
                                    Допълнителна информация
                                    Fitiwi Abdelrazak е лидер на транснационална мрежа, отговорна за трафика и контрабандата на десетки хиляди мигранти, предимно от Африканския рог към бреговете на Либия и оттам към държавите на местоназначение в Европа и Съединените щати. Fitiwi Abdelrazak е идентифициран в открити източници и в няколко наказателни разследвания като един от високопоставените участници, отговорни за експлоатацията и злоупотребите с голям брой мигранти в Либия. Abdelrazak има широки контакти в рамките на либийските мрежи за трафик и е натрупал огромно богатство от незаконен трафик на мигранти. Разполага с въоръжени мъже, както и със складове и лагери за задържане, в които са извършвани сериозни нарушения на правата на човека. Неговата мрежа е съставена от клетки, простиращи се от Судан, Либия и Италия до държавите на местоназначение за мигрантите. Мигрантите в неговите лагери са докарвани и от други места, като например други местни центрове за задържане. От тези лагери мигрантите се транспортират до либийския бряг. Abdelrazak е организирал безбройни рисковани пътувания през морето, с което е изложил мигрантите (включително непълнолетни лица) на опасност от смърт. Abdelrazak е свързан най-малко с две корабокрушения с фатални последици в периода между април 2014 г. и юли 2014 г.“
                                 
                              
                  
                        3)
                     
                     
                        В приложение II към Регламент (EС) 2016/44 вписване 23 се заменя със следното:
                        
                                    „23.
                                 
                                 
                                    Име: 1. AHMAD 2: OUMAR 3: IMHAMAD 4: AL-FITOURI
                                    
                                       Звание: няма данни Назначение: Командир на милицията Anas al-Dabbashi, ръководител на транснационална мрежа за трафик Дата на раждане:7 май 1988 г.Място на раждане: (вероятно Sabratha, околностите на Talil) Достоверен псевдоним: няма данни Недостоверен псевдоним: a) Al-Dabachi б) Al Ammu в) Чичото г) Al-Ahwal д) Al Dabbashi Гражданство: Либия Паспорт номер: няма данни Национален идентификационен номер: няма данни Адрес: a) Garabulli, Либия б) Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015). Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/
                                    Допълнителна информация
                                    Ahmad Imhamad е командир на милицията Anas al-Dabbashi, която преди е развивала дейност в крайбрежната зона между Sabratha и Melita. Imhamad е важен лидер в незаконните дейности, свързани с трафика на мигранти. Кланът и милицията al-Dabbashi също поддържат връзки с групи, занимаващи се с тероризъм и насилствен екстремизъм. Понастоящем Imhamad действа в района на Zawiya, след като през октомври 2017 г. избухват насилствени сблъсъци с други милиции и съпернически организации за трафик на хора около крайбрежната зона, което води до над 30 загинали, включително цивилно население. В отговор на свалянето му от 4 декември 2017 г. Ahmad Imhamad публично обещава да се върне в Sabratha с оръжие и сила. Съществуват множество доказателства, че милицията на Imhamad е имала пряко участие в незаконния трафик и контрабандата на мигранти, както и че тя контролира зони за заминаване на мигрантите, лагери, сигурни квартири и лодки. Има информация в подкрепа на заключението, че Imhamad е поставял мигрантите (включително непълнолетни лица) в жестоки условия, което понякога е водело до фатални последици на сушата и в морето. След ожесточени сблъсъци между милицията на Imhamad и други милиции в Sabratha, са намерени хиляди мигранти (много от тях в тежко състояние), като повечето са държани в центрове на бригадата „Мъчениците Anas al-Dabbashi“ и милицията al-Ghul. Кланът al-Dabbashi и свързаната с него милиция Anas al-Dabbashi поддържат дългогодишни връзки с Ислямска държава в Ирак и Леванта (ИДИЛ) и свързаните с нея формирования.
                                    Няколко бойци на ИДИЛ са били в техните редици, включително Abdallah al-Dabbashi, „халифа“ на ИДИЛ от Sabratha. Освен това Imhamad е заподозрян за участие в организирането на убийството на Sami Khalifa al-Gharabli, определен от общинския съвет на Sabratha да противодейства на операциите по контрабанда на мигранти през юли 2017 г. Дейностите на Imhamad до голяма степен допринасят за растящото насилие и несигурност в западните части на Либия и застрашават мира и стабилността в Либия и в съседните страни.“
                                 
                              
                  
                        4)
                     
                     
                        В приложение II към Регламент (EС) 2016/44 вписване 24 се заменя със следното:
                        
                                    „24.
                                 
                                 
                                    Име: 1. MUS'AB 2: MUSTAFA 3: ABU AL QUASSIM 4: OMAR
                                    
                                       Звание: няма данни Назначение: Лидер на транснационална мрежа за трафик Дата на раждане:19 януари 1983 г.Място на раждане: Sabratha, Либия Достоверен псевдоним: Mus'ab Abu Qarin Недостоверен псевдоним: a) ABU-AL QASSIM OMAR Musab Boukrin б) Доктора в) Al-Grein Гражданство: Либия Паспорт номер: a) 782633, издаден на 31 май 2005 г.б) 540794, издаден на 12 януари 2008 г.Национален идентификационен номер: няма данни Адрес: няма данни Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015). Уеб адрес за специални известия на Интерпол и Съвета за сигурност на ООН: https://www.interpol.int/en/notice/search/un/
                                    Допълнителна информация
                                    Mus'ab Mustafa се счита за основен участник в трафика на хора и контрабандата на мигранти в района на Sabratha, но работи също от Zawiya и Garibulli. Неговата транснационална мрежа обхваща Либия, европейски дестинации, страните от Субсахарска Африка за наемането на мигранти и арабските страни за финансовия сектор. Надеждни източници са документирали неговите тайни споразумения в областта на трафика на хора и контрабандата с Ermias Alem, който се занимава с „Източната верига за доставки“ от името на Mustafa. Има доказателства, че Mustafa е установил взаимоотношения в Zawiya с други участници в бизнеса с трафик на хора, най-вече с Mohammed al-Hadi (негов братовчед и ръководител на бригадата al-Nasr, също предложен за включване в списъка). Бивш съучастник на Mustafa, който понастоящем си сътрудничи с либийските власти, твърди, че Mustafa е организирал пътувания през морето за 45 000 души само през 2015 г., с което е изложил мигрантите (включително непълнолетни лица) на опасност от смърт. Mustafa е организаторът на пътуване от 18 април 2015 г., довело до корабокрушение в Сицилианския канал и причинило смъртта на 800 души. Доказателства, включително от експертната група на ООН, показват, че е отговорен за подлагането на мигранти на жестоки условия, включително в Триполи, близо до района на Al-Wadi и крайбрежните курорти, близо до Sabratha, където са държани мигрантите. Има сведения, че Mustafa е бил близък до клана al-Dabbashi в Sabratha до избухването на конфликт по повод на „данък защита“. Източници твърдят, че Mustafa е плащал на лица, близки до насилствените екстремисти в района на Sabratha, за да получи одобрение за контрабанда на мигранти от името на кръгове от насилствени екстремисти, които извличат финансови ползи от незаконната имиграция. Mustafa е свързан с мрежа от контрабандисти, съставена от салафистки въоръжени групировки, в Триполи, Sebha и Kufra.“
                                 
                              
                  
                        5)
                     
                     
                        В приложение II към Регламент (EС) 2016/44 вписване 25 се заменя със следното:
                        
                                    „25.
                                 
                                 
                                    Име: 1. MOHAMMED 2: AL-HADI 3: AL-ARABI 4: KASHLAF
                                    
                                       Звание: няма данни Назначение: Командир на бригадата Shuhada al-Nasr, ръководител на охраната на нефтопреработвателната рафинерия в Zawiya Дата на раждане:15 ноември 1988 г.Място на раждане: Zawiya, Либия Достоверен псевдоним: няма данни Недостоверен псевдоним: a) Kashlaf б) Koshlaf в) Keslaf г) al-Qasab Гражданство: Либия Паспорт номер: HR8CHGP8; Дата на издаване: 27 април 2015 г.; Място на издаване: Zawiyah Национален идентификационен номер: a) 119880210419 б) Номер на лична карта: 728498; Дата на издаване: 24 февруари 2007 г. Адрес: Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).
                                    Допълнителна информация
                                    Mohammed al-Hadi е ръководител на бригадата Shuhada al Nasr в Zawiya, Западна Либия. Неговата милиция контролира рафинерията в Zawiya — централен възел на дейностите по контрабанда на мигранти. Al-Hadi контролира също и центрове за задържане, включително центъра за задържане Nasr — официално под контрола на DCIM. Както е документирано в различни източници, мрежата на al-Hadi е една от най-силно доминиращите в областта на контрабандата на мигранти и експлоатацията на мигранти в Либия. Al-Hadi има солидни връзки с началника на местното звено на бреговата охрана на Zawiya, al-Rahman al-Milad, което залавя лодки с мигранти, често на съпернически мрежи за контрабанда на мигранти. След това мигрантите се завеждат до места за задържане под контрола на милицията Al Nasr, където според сведенията биват държани в критични условия. Експертната група за Либия е събрала доказателства за мигранти, които често са пребивани, а други, особено жени от страните от Субсахарска Африка и Мароко, са продавани на местния пазар като „сексуални роби“. Експертната група констатира също, че al-Hadi си сътрудничи с други въоръжени групи и е участвал в множество ожесточени сблъсъци през 2016 и 2017 г.“
                                 
                              
                  
                        6)
                     
                     
                        В приложение II към Регламент (EС) 2016/44 вписване 26 се заменя със следното:
                        
                                    „26.
                                 
                                 
                                    Име: 1. ABD 2: AL-RAHMAN 3: AL-MILAD 4: na
                                    
                                       Звание: няма данни Назначение: Командир на бреговата охрана в Zawiya Дата на раждане: Около 29-годишен Място на раждане: Триполи, Либия Достоверен псевдоним: няма данни Недостоверен псевдоним: a) Rahman Salim Milad б) al-Bija Гражданство: Либия Паспорт номер: няма данни Национален идентификационен номер: няма данни Адрес: Zawiya, Либия Дата на включване в списъка:7 юни 2018 г.Друга информация: Включен в списъка съгласно точки 15 и 17 от Резолюция 1970 (забрана за пътуване, замразяване на активи).
                                    Включен в списъка съгласно точка 22, буква а) от Резолюция 1970 (2011); точка 4, буква а) от Резолюция 2174 (2014) и точка 11, буква а) от Резолюция 2213 (2015).
                                    Допълнителна информация
                                    Abd Al Rahman al-Milad ръководи регионалното звено на бреговата охрана в Zawiya, което е постоянно свързвано с насилие срещу мигранти и други контрабандисти на хора. Експертната група на ООН твърди, че Milad, както и други служители на бреговата охрана, имат пряко участие в потапянето на плавателни съдове с мигранти на борда, чрез използването на огнестрелни оръжия. Al-Milad си сътрудничи с други контрабандисти на мигранти, като al-Hadi (също предложен за включване в списъка), който според източниците му осигурява защита при извършването на незаконни дейности, свързани с трафик и контрабанда на мигранти. Няколко свидетели по наказателни разследвания са заявили, че са били задържани в морето от въоръжени мъже от кораб на бреговата охрана с наименование Tallil (използван от al-Milad) и отведени в центъра за задържане al-Nasr, където според сведенията са били държани при жестоки условия и подложени на побои.“